Уахътэр лъык1уатэ къэс бзылъфыгъэм и1офш1ак1и зэрэзэблэхъурэр къегъэлъагъо К1эращэм. Сариет / «Сариет ишъэф»/ губгъом итэу мэлажьэ, инасып еджэным хигъуатэу къегъэлъагъо ащ Нэфсэт / «Насыпым игъогу»/, Саид, Сас / «Типшъашъэхэр»/, Куко /  «Куко»/ янасып зэпхыгъэр рэзэныгъэ зыхагъотэрэ колхоз лэжьап1эр ары. Тхак1ом гупшысэ шъхьа1эу пхырищырэр: зэк1эмэ анахь лъап1эу дунаим тетыр -  ц1ыфыр ары, ащ иакъыл, ащ игъэхъагъэхэр. Щы1ак1эр ащ тегъэпсык1ыгъэ зыхъук1э - джащыгъум зэк1э къэтэрэзыщт. Лъэпкъым иныбжьык1эхэри зэригъэсэн фаер а лэжьэным фэщагъэхэу, лэжьак1и аш1эу, рэзэныгъи хагъотэн алъэк1ынэу зыхъук1э ары. «Адыгэ хабзэу» лъэпкъым хихыгъэми ар къеушыхьаты.